《何司业和屋字诗见诒次韵奉酬》
宋代·喻良能

亦好园林富松竹，爱山堂上书连屋。
恨无妙语为题品，空对奇峰有十六。
先生佳句落泉石，杜诗韩笔端能续。
有如妙响发朱弦，恰似清音动寒玉。
须知小圃辱提撕，何异寒门被收录。
从今草木有光辉，盎盎春温入邹谷。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。